L’IES Comarcal treballa el concepte de democràcia, dins del projecte Erasmus KA121
2025-07-24

El mes de novembre passat, l’alumnat de 4t d’ESO de l’IES Comarcal de Burjassot, que integra l’equip d’internacionalització, i dins del projecte “Young people in Europe today”, emmarcat en el Erasmus KA121, ha treballat el concepte de democràcia, juntament amb alumnat dels instituts socis d’Alemanya, República Txeca, Itàlia i Finlàndia. En aquest cas, el centre burjassoter ha sigut l’amfitrió “i estem molt orgullosos del treball desenvolupat i dels aprenentatges aconseguits”, han assenyalat des de l’IES.

Els dies de treball van començar rebent a l’alumnat en el IES Comarcal  on es va fer un xicotet concert dirigit pel company Miguel Morla i se’ls va donar la benvinguda de la mà de la directora del centre, Nuria Martínez i la coordinadora de l’Erasmus, Maria José Cob. Al llarg de la setmana, es van realitzar diverses visites i eixides per a aconseguir que l’alumnat tinguera una visió àmplia de la importància de la democràcia i conegueren com s’organitza des de les diferents institucions la participació democràtica de la ciutadania.

Gràcies a la col·laboració de l’Ajuntament de Burjassot, “hem pogut conéixer com funciona aquesta institució, com s’organitza un ple o com els joves poden traslladar les seues inquietuds i ser tingudes en compte en els seus diferents projectes que planifiquen anualment”. Així mateix, van realitzar una visita al Palau de Congressos i es va gaudir també d’una visita turística per Madrid, centrada a conéixer diferents edificis relacionats amb la democràcia.

Aquesta mobilitat ha estat marcada pels efectes de la DANA a València però, a pesar “dels dos dies de restriccions de desplaçaments i que no es van poder visitar les Corts Valencianes com teníem previst i es va haver de cancel·lar la conferència amb Joaquín Bosch, es va reorganitzar el treball, creant aules virtuals perquè l’alumnat poguera treballar des de casa sota l’acompanyament i l’ajuda de les professores que formen el projecte.”

Finalment, totes les exposicions inicials dels països, les visites i l’organització del treball van ajudar al desenvolupament del projecte dels alumnes per a crear un producte final encaminat a organitzar institucions en les quals la democràcia siga l’eix vertebrador.

“En resum, ha sigut una experiència molt enriquidora per a tot l’alumnat i professorat que hem format part, i és de destacar la qualitat que suposa conviure durant aquests dies alumnat i professorat de cinc països”, tal com han destacat les mateixes fonts.